Smernica Komisie 95/48/ES
z 20. septembra 1995,
ktorá prispôsobuje technickému pokroku smernicu Rady 92/21/EHS o hmotnostiach a rozmeroch motorových vozidiel kategórie M1
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 70/156/EHS zo 6. februára 1970 o aproximácii právnych predpisov členských štátov o typovom schválení motorových vozidiel a ich prípojných vozidiel [1], naposledy zmenenú a doplnenú smernicou Komisie 93/81/EHS [2], a najmä na jej článok 13 (2),
so zreteľom na smernicu Rady 92/21/EHS z 31. marca 1992 o aproximácii právnych predpisov členských štátov týkajúcich sa hmotností a rozmerov motorových vozidiel kategórie M1 [3], a najmä na jej článok 3,
keďže smernica 92/21/EHS je jednou zo samostatných smerníc EHS typového schvaľovacieho postupu, ktorý bol stanovený smernicou 70/156/EHS; keďže následne ustanovenia smernice 70/156/EHS týkajúce sa systémov vozidla, komponentov a samostatných technických jednotiek platia tiež pre túto smernicu;
keďže v dôsledku odkazu na smernicu Rady 77/649/EHS [4], naposledy zmenenú a doplnenú smernicou 90/630/EHS [5], ktorá obsahuje postup stanovenia referenčného bodu pre polohy sedenia v motorových vozidlách, nie je potrebné opakovať tento postup v tejto smernici; keďže platí aj odkaz na smernicu 92/23/EHS [6];
keďže na základe skúseností získaných pri uplatňovaní smernice 92/21/EHS je nevyhnutné presnejšie špecifikovať niektoré ustanovenia v nej obsiahnuté, aby sa zabezpečila jednotná interpretácia vo všetkých členských štátoch;
keďže bude v budúcnosti potrebné stanoviť špeciálne podmienky zaťaženia sedadiel, ktoré nie sú určené pre dospelých cestujúcich alebo nie sú pre nich vyhovujúce; keďže však definícia takých sedadiel a špecifikácia podmienok zaťaženia si vyžadujú ďalšie úvahy; keďže v dôsledku toho sa majú zodpovedajúce úpravy odložiť na neskoršiu dobu;
keďže ustanovenia tejto smernice sú v súlade so stanoviskom Výboru pre prispôsobenie sa technickému pokroku, vytvoreného smernicou 70/156/EHS,
PRIJALA TÚTO SMERNICU:
Článok 1
1. V článku 1 smernice 92/21/EHS sa znenie "v prílohe I k smernici 70/156/EHS" nahrádza "v prílohe II A k smernici 70/156/EHS".
2. Prílohy k smernici 92/21/EHS sa nahrádzajú prílohami k tejto smernici a medzi články a prílohy sa vloží zoznam príloh.
Článok 2
1. S účinnosťou od 1. januára 1996 nesmú členské štáty z dôvodov týkajúcich sa hmotností a rozmerov:
- odmietnuť udeliť EHS typové schválenie alebo národné typové schválenie typu vozidla kategórie M1 alebo
- zakázať registráciu, predaj, uvedenie do prevádzky takýchto vozidiel,
ak tieto vozidlá spĺňajú požiadavky smernice 92/21/EHS, zmenené a doplnené touto smernicou.
2. S účinnosťou od 1. januára 1997 členské štáty:
- nebudú naďalej udeľovať EHS typové schválenie, a
- môžu odmietnuť udeliť národné typové schválenie,
pre typ vozidla kategórie M1 z dôvodov týkajúcich sa jeho hmotností a rozmerov, ak nie sú splnené požiadavky smernice 92/21/EHS zmenené a doplnené touto smernicou.
Článok 3
1. Členské štáty do 1. januára 1996 uvedú do platnosti zákony, iné právne predpisy a správne opatrenia potrebné na dosiahnutie súladu s touto smernicou a okamžite o tom budú informovať Komisiu.
2. Keď členské štáty príjmu uvedené ustanovenia, zahrnie sa do nich odkaz na túto smernicu, alebo ich takýto odkaz bude sprevádzať v prípade ich oficiálneho uverejnenia. Členské štáty určia, ako sa takýto odkaz uvedie.
3. Členské štáty oznámia Komisii znenie základných ustanovení vnútroštátneho práva, ktoré prijmú v oblasti upravenej touto smernicou.
Článok 4
Táto smernica nadobudne účinnosť na 20. deň odo dňa jej uverejnenia v Úradnom vestníku Európskych spoločenstiev.
Článok 5
Táto smernica je adresovaná členským štátom.
V Bruseli 20. septembra 1995